৫ হিজরি

৫ হিজরি ছিল ইসলামি বর্ষপঞ্জির পঞ্চম বছর। এই বছরটি গ্রেগরীয় বর্ষপঞ্জি অনুযায়ী ৬২৬ সালের মাঝামাঝি সময়ে শুরু হয় এবং ৬২৭ সালের মাঝামাঝি সময় শেষ হয়। ঐতিহাসিক গণনা অনুযায়ী ৪ হিজরি ৬২৬ খ্রিস্টাব্দের ১ জুন শুরু হয় এবং ৬২৭ খ্রিস্টাব্দের ২২ মে সমাপ্ত হয়।   

 ঘটনাবলি 

 যাতুর রিকা অভিযান— এটি নবি মুহাম্মাদের নেতৃত্বে সংঘটিত একটি অভিযান ছিল। মুসলিমদের কাছে খবর আসে যে, বনু গাতাফানের কয়েকটি উপজাতীয় গোত্রের সন্দেহজনক উদ্দেশ্যে যাতুর রিকায় জমায়েত হচ্ছে। খবর শুনে তিনি ৪০০ বা ৭০০ জনের একটি বাহিনী নিয়ে নজদের দিকে অগ্রসর হন এবং নিজের অনুপস্থিতিতে সাহাবি উসমান ইবনে আফফানের কাছে মদিনার দায়িত্ব অর্পণ করেন। মুসলিম যোদ্ধারা সরাসরি নাখলা নামক স্থানে তাদের এলাকার অভ্যন্তরে প্রবেশ করে, তবে তারা ভয়ে পাহাড়ে পলায়ন করে।
 দুমাতুল জান্দাল অভিযান—এটি মদিনার উত্তরাঞ্চলীয় সীমান্তে নিরাপত্তা নিশ্চিত করার উদ্দেশ্যে পরিচালিত হয়। মুসলিমরা গোয়েন্দা সূত্রে সংবাদ পান যে, সিরিয়ার সীমান্তবর্তী অঞ্চল দুমাতুল জান্দালের আশেপাশে কিছু গোত্র সৈন্য সংগ্রহ করে মদিনায় হামলার ছক কষছে। এসব গোত্র সড়ক ডাকাতি ও লুণ্ঠনের সাথে প্রত্যক্ষ বা পরোক্ষভাবে জড়িত ছিল। তাই নবি মুহাম্মদ অবিলম্বে এক হাজার মুসলমানকে সাথে নিয়ে দুমাতুল জান্দাল অভিমুখে যাত্রা করেন। তবে মুসলমি বাহিনী পৌঁছানোর আগেই তারা পালিয়ে যায়। মুসলমানরা সেখানে পাঁচদিন অবস্থান করেন এবং তারপর মদিনায় ফিরে আসেন।
 খন্দকের যুদ্ধ— এটি "আহযাবের যুদ্ধ" বা "জোটের যুদ্ধ" নামেও পরিচিত। এই যুদ্ধে আরব ও ইহুদি গোত্রগুলোর সম্মিলিত বাহিনী ২৭দিন ধরে মদিনা অবরোধ করে রাখে; তবে তারা শহরে প্রবেশ করতে পারেনি। কারণ অমুসলিম জোটের আক্রমণের বিষয়টি জানতে পেরে মুসলমানরা সাহাবি সালমান ফার্সির পরামর্শক্রমে মদিনার চারপাশে খন্দক বা পরিখা খনন করে। তাই এটি "খন্দকের যুদ্ধ" নামে পরিচিত। এতে অমুসলিম জোট বাহিনীর সৈন্য সংখ্যা ছিল প্রায় ১০,০০০; সেই সাথে তাদের ৬০০ ঘোড়া ও কিছু উট ছিল। অন্যদিকে মুসলমানদের সৈন্য সংখ্যা ছিল মাত্র ৩,০০০।
 বনু কুরাইজা অবরোধ— এটি খন্দকের যুদ্ধের পরপর সংঘটিত হয়। মূলত খন্দকের যুদ্ধে বনু কুরাইজা গোত্র নিজেদের পূর্বের চুক্তি ভঙ্গ করে জোট বাহিনীকে মদিনা আক্রমণে সাহায্য করে। তাই চুক্তি ভঙ্গের শাস্তি হিসেবে তাদের এলাকা অবরোধ করা হয়।
 বনু মুসতালিক অভিযান— বনু মুসতালিক গোত্রটি কুরাইশদের মিত্র ছিল এবং উহুদের যুদ্ধে মুসলিমদের বিরুদ্ধে অবস্থান নেয়। তারা মক্কা যাওয়ার প্রধান পথটি নিয়ন্ত্রণ করত, যার ফলে মুসলিমদের মক্কা পৌঁছানোর পথে তারা একটি শক্তিশালী বাধা হয়ে দাঁড়ায়। নবি মুহাম্মদ জানতে পারেন যে, বনু মুসতালিক গোত্র তাঁর উপর আক্রমণের পরিকল্পনা করছে। এই খবর নিশ্চিত করতে তিনি বুরাইদা ইবনুল হাসিব আল-আসলামীকে গুপ্তচর হিসেবে পাঠান। এছাড়া বনু মুসতালিক গোত্রও ধারণা করত যে, মদিনা তাদের উপর আক্রমণ করতে চায়। তাই তারাও মুসলমানদের অবস্থান জানার জন্য একজন গুপ্তচর পাঠালো। কিন্তু মুসলমানরা তাকে ধরে হত্যা করে। এরপর তাদের উদ্দেশ্য বাহিনী প্রেরণ করা হয়।
 সালমান ফারসির ইসলাম গ্রহণ।
 আল-মুরাইসি অভিযান—বনি মুসতালিক গোত্রের বিরুদ্ধে সংঘটিত অভিযান "আল-মুরাইসি অভিযান" নামেও পরিচিত।
 আব্দুল্লাহ ইবনে উনাইসের অভিযান — কিছু সূত্র মতে, এটি চতুর্থ হিজরিতে সংঘটিত হয়। মুসলিমদের কাছে খবর পৌঁছে যে, খালেদ ইবনে সুফিয়ান হাতালি মদিনা আক্রমণের কথা বিবেচনা করছেন এবং তিনি নাখলার লোকদেরকে মুসলিমদের সাথে যুদ্ধ করার জন্য উস্কানি দিচ্ছেন। তাই নবি মুহাম্মদ আবদুল্লাহ ইবনে উনাইসকে তাকে গ্রেফতার বা হত্যা করার উদ্দেশ্যে প্রেরণ করেন।

 জন্ম 

 ৫ জমাদিউল আউয়াল — জয়নাব বিনতে আলী ইবনে আবি তালিব।
 আবদুর রহমান ইবনে জায়েদ ইবনে খাত্তাব।
 আম্বাসা ইবনে আবি সুফিয়ান—উমাইয়া বংশের প্রসিদ্ধ ব্যক্তি।

 মৃত্যু 

 রাবিয়া ইবনে তারিফ আল-আম্বারি — জাহেলি যুগের একজন খ্যাতনামা আরবি কবি।
 আবু সিনান আল-আসাদি
 কাব ইবনে আসাদ আল-কুরাজি — বনি কুরাইজা গোত্রের নেতা।
 উমাইয়া ইবনে আবি সালত — জাহেলি যুগের প্রসিদ্ধ কবি।
 আল-হাদিরা — জাহেলি যুগের একজন কবি।
 সাদ ইবনে মুয়াজ

 আরো দেখুন 

 ৪ হিজরি
 ১০ হিজরি

 গ্রন্থপঞ্জি 












 তথ্যসূত্র 

বিষয়শ্রেণী:হিজরি সন